Lisbeth Bech-Nielsen (SF), 2026-01-16:
Nu vi deler vores forælderstatus, vil jeg sige, at som mor til en datter er jeg ikke blevet mere blød eller rund.
Jeg er måske blevet mere hård, netop i forhold til hvad det er for et samfund og en verden, som vores børn skal vokse op i.
Min datter kan jo højst sandsynligt blive indkaldt som værnepligtig, og det synes jeg kun er godt, for i SF støtter vi en fuld ligestilling mellem kønnene, når det kommer til det her.
Det er der på nogle områder, men det går ikke hurtigt nok.
Lige om lidt står en masse kvinder i den situation, at de ikke bare frivilligt vælger at blive værnepligtige; der har vi jo faktisk set en positiv udvikling gennem de senere år, hvor langt flere kvinder har ønsket at blive værnepligtige, men de bliver ikke i forsvaret bagefter.
Lige om lidt skal de være der, og jeg synes, det var en fantastisk vigtig pointe, som hr. Stinus Lindgreen havde, nemlig at det her ikke kan sammenlignes med andre risikofyldte brancher som restaurationsbranchen og andre steder, hvor vi også ved tallene ikke er gode, for du kan ikke gå din vej.
Når vi endda har tal på, at 37 pct. oplever, at når de kommer til deres foresatte med en klage eller med et ønske om, at der bliver taget hånd om noget, bliver de mødt med latterliggørelse, kritik eller ingen reaktion.
Derfor er en af KVINFO's anbefalinger jo også, at hvis man kommer med en klage, skal man oplyses om sine rettigheder som værnepligtig.
Det duer ikke, at man bare får at vide, at hvis du ikke kan lide lugten i bageriet, må du smutte.
Når jeg bruger det udtryk, er det, fordi det præcis er de ord, som en af de højest rangerende chefer i forsvaret brugte over for mig, da jeg havde møde med ham og spurgte om, hvad vi skal gøre ved nogle af de problemer, der er i forsvaret.
Det er måneder siden, og han sagde, at hvis man ikke kan lide lugten i bageriet, må man smutte.
Jeg vil så også gerne pointere, at jeg har mødt rigtig mange andre i forsvaret, som jeg synes har en rigtig god indstilling, og det har i høj grad været mænd, der har haft den rigtige indstilling, i forhold til at det her er et problem, vi bliver nødt til at løse, og at vi bliver nødt til at løse det hurtigt.
Så det er ikke en generel kritik, men at møde en af de højest rangerende i forsvaret med den indstilling, når vi nu har tvungen værnepligt, også for kvinder, var jeg ret chokeret over.
I KVINFO's undersøgelse var der jo også et ret højt antal respondenter, der sagde, at nu måtte det også være nok med den her krænkelsesparathed og krænkelseskultur.
Det var også ret udbredt, så jeg tror egentlig, vi ser på to tendenser på samme tid.
For der er mange, der siger, at det ikke er i orden på en moderne arbejdsplads, at man taler sådan til hinanden, at man, citat, kalder nogen bøsse eller homo som slang, som der var ret mange respondenter, der udtrykte, og det nytter ikke noget, at hvis man har en etnisk anden baggrund end dansk, har 40 pct. oplevet, at der bliver talt nedsættende eller lavet vittigheder om ens etnicitet.
Det samme med kvinder.
Det bliver vi nødt til at få ryddet op i, for vi har brug for de menneskelige ressourcer i det forsvar, vi er ved at opbygge.
Vi bruger milliarder og milliarder på at købe våbensystemer og alt muligt andet, fordi vi skal have oprustet i forsvaret.
Der er mennesker, der skal betjene de skibe, de fly og de våbensystemer.
Det er ikke en detalje, om folk gider at blive i forsvaret efter endt værnepligt, og vi kan bare se på tallene, at selv om der har været en ret markant stigning i kvinder, der har tilvalgt frivillig værnepligt, så bliver de der ikke bagefter.
Et element er selvfølgelig løn.
Det har vi diskuteret rigtig, rigtig meget, og jeg tror, at vi alle sammen er enige om, at lønnen har været for dårlig i forsvaret.
Noget andet er jo også rammevilkår.
Der er en ny generation, og nogle gange kan jeg også føle mig ældre end mine 43 år, når jeg ser, hvad unge, f.eks. omkring 20 år, vil finde sig i eller ønsker af en moderne arbejdsplads, men de ønsker, fuldt ud rimeligt, også at kunne have et moderne familieliv, hvis de skal gøre karriere i forsvaret.
Så der er rigtig, rigtig mange ting, vi skal have gjort noget ved.